- Så fik vi at vide, at slagteriet skulle lukke. Og det var da noget af et chock. Sådan siger 38-årige Morten Skriver, der er slagteriarbejder på Danish Crown i Sæby. Han er en af de mange, der mister jobbet til sommer, når slagteriet lukker. Han har arbejdet der i 11 år, bor lige op ad slagteriet og har tidligere i sit arbejdsliv som ansat ved veterinærmyndighederne haft sin faste gang på slagteriet i cirka 25 år. - Vi havde da godt nok spekuleret lidt på, at det måske var os næste gang, der skulle lukkes helt. Det er en kraftig nedgang i antallet af slagtninger og en overkapacitet, der er skyld i lukningen. Vil blive i Sæby Morten Skriver har besluttet, at han ikke skal arbejde hos Danish Crown i Herning eller Horsens, der i samme omgang skal have nye medarbejdere. - Nej. Det skal jeg ikke. Det synes jeg ikke, jeg kan byde min familie. Vi har en hverdag her i Sæby, som vi er glade for, slår han fast. Han har for kort tid siden taget det store kørekort, og er nu begyndt at overveje at tage kurser, så kan komme ud at køre i lastbil. Men en ting kommer han uden tvivl til at savne med Danish Crown. - Vi har haft et godt sammenhold alle kollegaerne. Det har været rigtig godt, de år, jeg har været der, det har det helt sikkert. Jeg vil da helt sikkert savne det.

Opsummering:
800 medarbejdere står til at miste deres job i Sæby.